Ο **Μιχαήλ Ταρωνίτης** (άκμασε από το 1061, απεβ. πριν το 1136) ήταν Βυζαντινός ευγενής και σύζυγος της Μαρίας Κομνηνής, αδελφής του Βυζαντινού αυτοκράτορα Αλεξίου Α΄.

Βιογραφία
---------

Ανήκε στην αριστοκρατική Οικογένεια Ταρωνιτών, με καταγωγή από τους ηγεμόνες του Ταρών της Αρμενίας. Ο πατέρας του, πατρίκιος Γρηγόριος Ταρωνίτης, είχε συμμετάσχει στη συνωμοσία εναντίον του μεγάλου δομεστίκου Κωνσταντίνου, αδελφού του Μιχαήλ Δ΄ Παφλαγόνος (1034-41).

Περί το 1061-63 νυμφεύτηκε τη Μαρία Κομνηνή, πρώτη κόρη του Ιωάννη, αδελφή του μετέπειτα αυτοκράτορα Αλεξίου Α΄. Το 1070 ο Μιχαήλ συνόδευσε τον κουνιάδο του Μανουήλ Κομνηνό σε εκστρατεία εναντίον των Σελτζούκων και αιχμαλωτίστηκε μαζί του και με τον Νικηφόρο Μελισσηνό από τους Τούρκους. Ο Μανουήλ σύντομα έπεισε τον Τούρκο αρχηγό Χρυσόσκουλο να εισέλθει στη Βυζαντινή υπηρεσία και οι τρεις ελευθερώθηκαν. Δεν γνωρίζουμε κάτι άλλο για τη σταδιοδρομία τού Μιχαήλ ως το 1081, όταν ο Αλέξιος Α΄ ανέλαβε τον θρόνο.

Ο νέος αυτοκράτορας γρήγορα προώθησε τον Μιχαήλ στα πιο υψηλά αυλικά αξιώματα: τον έκανε πρωτοβεστιάριο και τού έδωσε τους τίτλους τού πρωτοσέβαστου και τού πανυπερσέβαστου,εξισώνοντάς τον με τον Καίσαρα Νικηφόρο Μελισσηνό, σύζυγο της Ευδοκίας Κομνηνής (δεύτερης αδελφής του Αλεξίου Α΄). Παρά τις τιμές που έλαβε ενεπλάκη στη συνωμοσία του Νικηφόρου Διογένη, γιου και για λίγο συναυτοκράτορα τού Ρωμανού Δ΄ (1068-71). Η συνωμοσία ανακαλύφθηκε το θέρος του 1094 και οι ηγέτες της Διογένης, Μιχαήλ Ταρωνίτης και Κατακαλών Κεκαυμένος εκτοπίστηκαν και οι περιουσίες τους κατασχέθηκαν. Οι άλλοι συνωμότες σύντομα τυφλώθηκαν· ο Μιχαήλ γλίτωσε την τιμωρία με την παρέμβαση της Μαρίας. Δεν ξέρουμε για τη μετέπειτα ζωή αυτού ή της συζύγου του· η Μαρία ίσως έγινε μοναχή με το όνομα Άννα. Το 1135 οι δύο τους είχαν ήδη αποβιώσει.

Οικογένεια
----------

Νυμφεύτηκε τη Μαρία Κομνηνή, κόρη του Ιωάννη μεγάλου δομεστίκου και είχε τέκνα:

* Ιωάννης γενν. π. 1067, υπηρέτησε ως επαρχιακός κυβερνήτης και διοικητής. Κατέστειλε την εξέγερση του εξαδέλφου του Γρηγορίου Ταρωνίτη.
* Γρηγόριος γενν. π. 1075/80, *πρωτοβεστιάριος* και πρώτος υπουργός κατά τα πρώτα έτη της βασιλείας του Ιωάννη Β΄ Κομνηνού.
* (;) Άννα, παντρεύτηκε τον Μιχαήλ Κηρουλάριο, μικρανιψιό κάποιου ομώνυμου Μιχαήλ Κηρουλάριου.

Αναφορές
--------

1. ↑  ODB, "Taronites" (A. Kazhdan), pp. 2012–2013.
2. 1 2  Βαρζός 1984, σελ. 65.
3. ↑  Βαρζός 1984, σελ. 65 (note 5).
4. ↑  Βαρζός 1984, σελίδες 64–65.
5. 1 2 3  Skoulatos 1980, σελ. 211.
6. 1 2  Skoulatos 1980, σελίδες 211–212.
7. 1 2  Βαρζός 1984, σελίδες 65–66.
8. ↑  Βαρζός 1984, σελ. 66.
9. ↑  Skoulatos 1980, σελ. 212.
10. ↑  Βαρζός 1984, σελίδες 66–67.
11. ↑  Βαρζός 1984, σελ. 67.
12. ↑  Βαρζός 1984, σελίδες 67, 128–132.
13. ↑  Skoulatos 1980, σελίδες 155–156.
14. ↑  Βαρζός 1984, σελίδες 67, 132–134.

Πηγές
-----

* Βαρζός, Κωνσταντίνος (1984). *Αρχειοθετημένο αντίγραφο* Η Γενεαλογία των Κομνηνών (PDF). **A**. Θεσσαλονίκη: Κέντρο Βυζαντινών Ερευνών. Αρχειοθετήθηκε από το πρωτότυπο (PDF) στις 3 Φεβρουαρίου 2014. Ανακτήθηκε στις 20 Σεπτεμβρίου 2018.
* (Αγγλικά) Kazhdan, Alexander, επιμ. (1991). *The Oxford Dictionary of Byzantium*. Οξφόρδη και Νέα Υόρκη: Oxford University Press. ISBN 0-19-504652-8.
* Skoulatos, Basile (1980). *Les personnages byzantins de l'Alexiade: Analyse prosopographique et synthèse* (στα Γαλλικά). Louvain-la-Neuve: Nauwelaerts.